b'\n_START_ARTICLE_\nVerosuunnittelu\n_START_SECTION_\nAggressiivinen verosuunnittelu\n_START_PARAGRAPH_\nAggressiiviseksi verosuunnitteluksi kutsutaan toimia, joilla etsit\xc3\xa4\xc3\xa4n verolaeista aukkoja tai ep\xc3\xa4selvyyksi\xc3\xa4. Koska verosuunnittelun piiri ei ole tarkkarajainen, saatetaan joutua veronkierron alueelle. Silloin verottaja voi soveltaa verotusmenettelylain s\xc3\xa4\xc3\xa4nn\xc3\xb6st\xc3\xa4 veronkierrosta tai peitellyst\xc3\xa4 osingonjaosta. Suunnitelmien veroseuraamuksia voi ennakoida hankkimalla niist\xc3\xa4 keskusverolautakunnan ennakkoratkaisun tai veroviraston ennakkotiedon._NEWLINE_Kansalaisj\xc3\xa4rjest\xc3\xb6 Finnwatch arvioi vuonna 2016 julkaistussa selvityksess\xc3\xa4\xc3\xa4n, ett\xc3\xa4 Suomi menett\xc3\xa4\xc3\xa4 aggressiivisen verosuunnittelun takia vuosittain arviolta 430\xe2\x80\x931\xc2\xa0400 miljoonaa euroa yhteis\xc3\xb6verotuloja.\xc2\xa0OECD:n vastaava maailmanlaajuinen arvio on 75\xe2\x80\x93180 miljardia euroa.\n_START_SECTION_\nAggressiivisen verosuunnittelun menetelmi\xc3\xa4\n_START_PARAGRAPH_\nAggressiivinen verosuunnittelu on yleist\xc3\xa4 monikansallisissa yrityksiss\xc3\xa4. OECD:n mukaan t\xc3\xa4llainen verosuunnittelu on omiaan heikent\xc3\xa4m\xc3\xa4\xc3\xa4n valtioiden veropohjaa samalla heikent\xc3\xa4en veronmaksumoraalia. Aggressiivinen verosuunnittelu ei tapahdu pelk\xc3\xa4st\xc3\xa4\xc3\xa4n veroparatiisien suuntaan vaan sit\xc3\xa4 voi tapahtua muidenkin maiden kesken. Usein verosuunnittelun menetelm\xc3\xa4t ovat hyvinkin monimutkaisia.\n_START_SECTION_\nMarkkinaehtoisuudesta poikkeaminen siirtohinnoittelussa\n_START_PARAGRAPH_\nYksi yleisimpi\xc3\xa4 verosuunnittelun menetelmi\xc3\xa4 on siirtohintojen virheellinen ilmoittaminen, jolloin konserninsis\xc3\xa4isi\xc3\xa4 transaktioita hinnoitellaan niin, ett\xc3\xa4 saadaan lis\xc3\xa4tty\xc3\xa4 yrityksen kustannuksia korkean veroasteen maassa ja v\xc3\xa4hennetty\xc3\xa4 matalan veroasteen maassa. Veroa maksetaan silloin matalan veroasteen maassa. T\xc3\xa4t\xc3\xa4 tehd\xc3\xa4\xc3\xa4n esimerkiksi firman sis\xc3\xa4ll\xc3\xa4 myytyjen ja ostettujen patenttien vaikeasti m\xc3\xa4\xc3\xa4ritelt\xc3\xa4vi\xc3\xa4 markkinahintoja muuttelemalla.\n_START_SECTION_\nVelkojen korkomenojen v\xc3\xa4hennysoikeus\n_START_PARAGRAPH_\nToinen menetelm\xc3\xa4 on k\xc3\xa4ytt\xc3\xa4\xc3\xa4 hyv\xc3\xa4ksi velkojen korkomenojen v\xc3\xa4hennysoikeutta, joka on voimassa useimmissa maissa. Konsernin verot v\xc3\xa4henev\xc3\xa4t helposti siten, ett\xc3\xa4 se k\xc3\xa4ytt\xc3\xa4\xc3\xa4 enemm\xc3\xa4n velkaa toimintansa rahoittamiseen siell\xc3\xa4, miss\xc3\xa4 verot ovat korkeat, kuin siell\xc3\xa4 miss\xc3\xa4 verot ovat matalat. Kokonaisuutena velkojen m\xc3\xa4\xc3\xa4r\xc3\xa4\xc3\xa4 ei t\xc3\xa4ll\xc3\xb6in lis\xc3\xa4t\xc3\xa4.\n_START_SECTION_\nVeroparatiisissa olevan rahoitusyhti\xc3\xb6n k\xc3\xa4ytt\xc3\xa4minen\n_START_PARAGRAPH_\nEr\xc3\xa4s menetelm\xc3\xa4 on perustaa rahoitusyhti\xc3\xb6 veroparatiisimaahan. T\xc3\xa4m\xc3\xa4 rahoitusyhti\xc3\xb6 my\xc3\xb6nt\xc3\xa4\xc3\xa4 lainan korkean verotason maassa sijaitsevalle yhti\xc3\xb6n osalle, jossa korkotulot ovat kevyesti verotettuja tai t\xc3\xa4ysin verottomia.\n_START_SECTION_\nTappioiden v\xc3\xa4hent\xc3\xa4minen\n_START_PARAGRAPH_\nTappioiden v\xc3\xa4hent\xc3\xa4minen toimii my\xc3\xb6s eri maissa eri tavalla ja t\xc3\xa4t\xc3\xa4kin voidaan k\xc3\xa4ytt\xc3\xa4\xc3\xa4 hyv\xc3\xa4ksi verosuunnittelussa.\n_START_SECTION_\nRojaltimaksujen maksaminen omille yrityksille\n_START_PARAGRAPH_\nSuuret kansainv\xc3\xa4liset yritykset (esim. Ikea, McDonalds, Starbucks, Microsoft ja Google) maksavat omille ulkomailla sijaitseville yrityksilleen rojaltimaksuja tuotemerkkiens\xc3\xa4 k\xc3\xa4yt\xc3\xb6st\xc3\xa4 ja voivat siten v\xc3\xa4hent\xc3\xa4\xc3\xa4 veroprosenttiaan huomattavasti. Suomesta maksettiin vuonna 2013 noin 1015 miljoonaa euroa rojaltimaksuja ulkomaille. N\xc3\xa4ist\xc3\xa4 maksuista jouduttiin Suomen valtiolle tilitt\xc3\xa4m\xc3\xa4\xc3\xa4n l\xc3\xa4hdeveroa vain noin 0,4\xc2\xa0%. Rojaltimaksuja maksetaan tuotemerkin, lisenssin tai patentin hallinnoimisesta. Tuotemerkkien hallinnointi on keskitetty kevyen verotuksen maihin ja niin sanottuihin "veroparatiiseihin", esim. Sveitsiin. Luxemburgiin ja Hollantiin. Suomesta esimerkiksi Sveitsiin ja Hollantiin maksetuista rojaltituloista ei maksetaan lainkaan veroa.\n_START_SECTION_\nAggressiivisen verosuunnittelun haitat kansantaloudelle\n_START_PARAGRAPH_\nOECD:n arvioiden mukaan aggressiivisella verosuunnittelulla on useita haitallisia vaikutuksia. Sill\xc3\xa4 on etenkin veropohjaan vaikuttavia haitallisia vaikutuksia, eli verotuloja tulee huomattavasti v\xc3\xa4hemm\xc3\xa4n kaikissa verosuunnittelun kohteena olevissa maissa.'